Aastal 2000 CV-Onlinega Ida-Euroopasse laienedes oli ehk väikeseks üllatuseks, et Eesti, Läti ja Leedu 5-10 tõsiselt võetava personaliotsingufirma kohta igas riigis oli  Tšehhis ja Ungaris pea 100 selle ala ettevõtet, Poolas aga üle 200. Rahvaarv teatavasti oli Tšehhis-Ungaris 7 korda ja Poolas 28 korda suurem kui Eestis, seega oleks ka kas meie sama ala ettevõtete arv pidanud olema suurem või nendes riikides väiksem. Kusagil olid mingid käärid vahel.    Aasta aega tagasi kirjutasin    ja   , et Eestis luuakse vähe uusi internetiteenuseid. Tagasi vaadates võib öelda, et viimased 12 kuud on meie veebimaastikku katnud ei muud kui pime öö. Midagi uut eriti loodud pole, isegi üritatud mitte, veel vähem midagi innovatiivset loodud. Nilch. Nada. Nothing.    Vaadates jällegi sinnasamasse Poola, Tšehhi, Ungari poole tundub vähemalt mulle, et seal ollakse kordades innovatiivsemad ja ettevõtlikumad. Küsimus pole vaid  edulugudes, vaid proovimises ja katsetamises. Probleem on see, et edulood tekivad aastate ja mitmekordse proovimisega. Ilma tänaste katsetusteta võib kindlalt väita, et edulugusid ei teki ka lähiaastatel. See on aga veidi kurb. Tänaseks on Eesti Ida- ja Kesk-Euroopas veebiteenuste turul igatahes viimaste hulka jäänud.    Mulle endale tundub, et mingi uue asja loomisel on tähtis sind ümbritsev ökosüsteem ja see, mida teevad teised. Silicon Valley eeliseks on paljuski see, et kõik teevad seal midagi  uut, vähemalt üritavad. See paneb ka teisi tegutsema ja mõtlema. Ka meist tugevamad riigid nagu Ungari või Tšehhi on saanud mõjutusi nii üksikutest edulugudest kui ka sellest, et sinu ülikooli- või töökaaslased üritavad midagi tehnoloogia vallas teha.    Ma olen vahel öelnud, et meie uus tehnoloogiafirmade põlvkond võiks tekkida siis, kui Skype ja Playtechi inimesed oma 2-3 aastat seal firmas oldud saavad, neil igav hakkab ja nad sealt edasi liiguvad. Üks alternatiive on siis paljudele oma firma  või teenuse loomine, eeskujud peaks seal majades igatahes firma asutajate näol olemas olema.    Meie üheks hädaks on siinne olematu    netireklaami turg, mis on tõeliselt olematu rahanumber. Võib öelda, et seetõttu pole põhjust ka veebiteenuste loomisele panustada. Samas on see piiratud koduturg aga ka võimalus, mis on pannud Markiti, Rate või CV-Online  mujale Euroopasse laienema. Poola või Ungari firmal on koduturg piisavalt suur selleks, et aastateks vaid sellele keskenduda. Siinsele turule teenuste arendus on aga pigem segav faktor, kui pikemaajaliseks eesmärgiks on rahvusvahelise turu vallutamine.    Soovituseks: kes tervet arvutust teha ei jõua, tehku kasvõi pool. Kes firmat teha ei jaksa, pole raha või kogemusi, tehke teenus. Kes teenust ei jaksa, tehke kasvõi mõni veebividin. Küll siis tulevad ka kogemused ning tulevikus rahvusvahelised  firmad.